รายงานพิเศษ : สร้างมูลค่าเพิ่ม...ทางออกของยางพาราไทย
จากสถานการณ์ราคายางพาราแผ่นตกต่ำ  รัฐบาลได้หาทางออกหลากหลายวิธี ทั้งการส่งเสริมและสนับสนุนการแปรรูปผลิตภัณฑ์จากยางพารา การส่งเสริมให้มีการใช้ยางในระบบอุตสาหกรรมมากขึ้น การกำหนดมาตรการสร้างความยั่งยืนในระยะยาว  รวมทั้งการส่งเสริมการผลิตในประเทศ และการเพิ่มมูลค่ายางพาราให้สูงขึ้น โดยเฉพาะการดำเนินการของกลุ่มเกษตร หรือในรูปแบบของสหกรณ์ต่างๆ  

ชุมนุมสหกรณ์อุตสาหกรรมบางพาราภาคใต้ จำกัด ซึ่งตั้งอยู่ในท้องที่อำเภอบ้านนาเดิม จังหวัดสุราษฎร์ธานี นับเป็นสถาบันเกษตรกรแห่งแรกและแห่งเดียวในประเทศไทย ที่มีการแปรรูปยางพาราเป็นผลิตภัณฑ์ โดยใช้วัตถุดิบจากยางแผ่นรมควันที่มีคุณภาพของภาคใต้ นำมาแปรรูปเป็นสายพานลำเลียง ส่งจำหน่ายยังโรงงานอุตสาหกรรมในหลายพื้นที่ อีกทั้งได้แปรรูปเป็นผลิตภัณฑ์อื่นๆ อีกหลายอย่าง

นายหิรัญ เรืองสวัสดิ์  ผู้จัดการชุมนุมสหกรณ์อุตสาหกรรมยางพาราภาคใต้ จำกัด เล่าว่า ชุมนุมสหกรณ์แห่งนี้ เกิดขึ้นจากการรวมตัวของสหกรณ์ต่างๆ ในภาคใต้ เพื่อให้เป็นสถาบันการเงินและจัดตั้งโรงงานขึ้นมาแปรรูปยางพาราเป็นผลิตภัณฑ์ต่างๆ เพื่อเพิ่มมูลค่ายางพารา โดยจดทะเบียนสหกรณ์เป็นชุมนุมสหกรณ์ระดับภาค เมื่อปี พ.ศ.2553 ปัจจุบันได้ดำเนินการแปรรูปยางพาราเป็นยางคอมปาวด์ และแปรรูปจากยางคอมปาวด์เป็นวัสดุขึ้นรูปสายสะพานเครื่องจักร  รวมทั้งแปรรูปเป็นผลิตภัณฑ์อื่นๆ อาทิ ล้อยางรถโฟล์คลิฟท์ ยางรองแท่นเครื่อง ยางปูสนามเด็กเล่น บล็อกยางปูพื้น ยางปูคอกปศุสัตว์ และลู่วิงสนามกีฬา เป็นต้น

นับว่าชุมนุมสหกรณ์อุตสาหกรรมยางพาราภาคใต้ จำกัด คือตัวอย่างความสำเร็จของการดำเนินงานในรูปแบบสหกรณ์  ซึ่งปัจจุบันมีการดำเนินงานในรูปแบบประชารัฐ คือมีภาคราชการให้การสนับสนุนส่งเสริม มีภาคเอกชนเข้ามารองรับด้านการตลาด และการรวมกลุ่มของชุมชนในรูปแบบสหกรณ์ที่มีความเข้มแข็ง แนวโน้มการเติบโตที่ดี  

จากมติ ครม. เมื่อวันที่ 25 กรกฎาคม 2560 ที่เห็นชอบโครงการขอสนับสนุนงบกลางปี 2560 วงเงิน 1,851 ล้านบาท เพื่อสนับสนุนการใช้ยางพาราในส่วนราชการ จาก 3 กระทรวง คือ กระทรวงกลาโหม ในการจัดซื้อที่นอนยางพารา การก่อสร้างลานเอนกประสงค์ การจัดหายางรถยนต์ การสร้างทางผิวจราจรลาดยาง การปูสระเก็บน้ำ ในส่วนของกระทรวงเกษตรและสหกรณ์  เพื่อใช้ในการปรับปรุงเครื่องนอน การเพิ่มใช้ถุงมือยาง การใช้แผ่นยางปูพื้นคอกสัตว์ เพื่อลดการบาดเจ็บ การปรับปรุงก่อสร้างอาคาร และส่วนของกระทรวงการท่องเที่ยวและกีฬา เพื่อใช้ในพัฒนาและเพิ่มศักยภาพของสนามกีฬา ทั้งนี้ ภาพความชัดเจนในการใช้ผลิตภัณฑ์ต่างๆที่แปรรูปจากยางพารา รวมทั้งการเพิ่มปริมาณความต้องการใช้ยางพาราภายในประเทศคงจะมีมากขึ้น 

สำนักข่าว กรมประชาสัมพันธ์ / รายงาน